ཡང་འཛམ་གླིང་གི་དཀའ་རྙོག་རྣམས་ཇི་ལྟར་སེལ་ཐབས་དགོས་པའི་སྐོར་ལ་༧གོང་ས་མཆོག་གིས།ངེད་ཀྱི་རྩ་བའི་དམ་བཅའ་གཅིག་ནི་འགྲོ་བ་མིའི་རིགས་ལ་བྱམས་དང་སྙིང་རྗེ་དར་སྤེལ་བཏང་སྟེ།ང་ཚོའི་འཛམ་གླིང་འདི་སྔར་ལས་ཞི་བདེ་ལྡན་པ་ཞིག་ཏུ་བཟོ་རྒྱུ་དེ་ཡིན།ནང་སེམས་ཀྱི་ཐོག་ནས་ང་ཚོ་ཚང་མས་བྱམས་སྙིང་རྗེ་བསྐྱེད་ཐུབ་ཀྱི་ཡོད་པ་རེད་དེ།ཕྱི་དངོས་པའི་ཐོག་ནས་ང་ཚོས་གོ་མཚོན་ལ་ཚོད་འཛིན་བྱས་ཚེ།ང་ཚོའི་སྤྱི་ཚོགས་ནང་འཚེ་བ་དང་རང་གཞན་གཉིས་ལ་གནོད་པ་དེ་ཉུང་དུ་གཏོང་ཐུབ་ཀྱི་རེད།དེར་བརྟེན་ང་ཚོས་དམ་བཅའ་དེ་འཛམ་གླིང་འདི་གོ་མཚོན་དང་བྲལ་བའི་སྤྱི་ཚོགས་ཞིག་སྐྲུན་རྒྱུ་དེ་ཡིན་དགོས་རེད།ང་ཚོས་དུས་རབས་ཉེར་གཅིག་པའི་ནང་རང་གི་བསམ་བློ་དེ་འདྲ་ཞིག་འཁྱེར་ནས་འབད་བརྩོན་བྱས་ཚེ།འབྱུང་འགྱུར་གྱི་དུས་རབས་ནང་དམག་འཁྲུག་དང་གསོད་རེས་མེད་པར་སྔར་ལས་ལྷག་པའི་བདེ་སྐྱིད་ཀྱི་སྤྱི་ཚོགས་ཤིག་བསྐྲུན་ཐུབ་ཀྱི་ཡོད་པ་རེད།མིའི་དཀའ་ངལ་མུ་མཐུད་ཡོང་གི་རེད་དེ།ང་ཚོས་དེར་གདོང་ལེན་བྱེད་སྐབས་དྲག་ཤུགས་མི་བཀོལ་བར་མི་དང་མིའི་བར་སྐད་ཆ་བཤད་ནས་དཀའ་ངལ་སེལ་ཐབས་བྱེད་དགོས་པ་རེད།ཅེས་བཀའ་སློབ་གནང་ཡོད་འདུག